Diari Oficial de la Generalitat Valenciana


Sumari del DOGV 6047, del 01-07-2009 (2009/7649)

ORDE de 16 de juny de 2009, de la Conselleria d'Educació, per la qual es convoca un concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats a la Comunitat Valenciana, per a la realització de trobades, seminaris i jornades sobre la Formació Professional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6047

Data del DOGV
:   01-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7649


Data del document
:   16-06-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament professional
    * ajuda pública
    * centre d'ensenyament
    * acta de congrés
    * suport econòmic
    * ensenyament públic

ORDE de 16 de juny de 2009, de la Conselleria d'Educació, per la qual es convoca un concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats a la Comunitat Valenciana, per a la realització de trobades, seminaris i jornades sobre la Formació Professional. [2009/7649]
Impulsar els estudis de Formació Professional i donar-los una dimensió europea és l'objectiu de l'anomenada Declaració de Copenhaguen de 2002, que recull les indicacions del Consell de Lisboa de l'any 2000, en què es reconeix el paper decisiu de l'educació com a instrument per a reforçar la competitivitat de l'economia europea en l'àmbit mundial. I per a això es posa el 2010 com a data límit a aconseguir estos objectius.
Les principals prioritats establides en la Declaració de Copenhaguen són millorar la imatge de la Formació Professional a Europa i reforçar la dimensió europea d'estos estudis; fomentar la transparència dels sistemes de Formació Professional europeus, així com la informació i l'orientació professional als alumnes; i perfeccionar el reconeixement de les competències i les qualificacions, per a garantir la mobilitat dels estudiants i dels ciutadans d'Europa. I també desenrotllar accions comunes de cooperació entre els estats membres per a l'intercanvi de models, mètodes i criteris, i garantir la qualitat de la Formació Professional en els sistemes educatius europeus.
Una de les prioritats del Comunicat de Maastrich al desembre de 2004 és: «Millorar l'atractiu i la imatge de la formació professional tant per als empresaris com per als individus, amb vista a augmentar la participació en Formació Professional».
La presa de decisions per als estudiants és un procés difícil, hui en dia, ja que l'oferta educativa és molt diversa. I sobretot en Formació Professional, amb els últims canvis i adaptacions relacionades amb el Sistema Nacional de Qualificacions.
Per això, l'objectiu fonamental d'esta convocatòria és que els jóvens i les seues famílies coneguen les distintes ofertes formatives de Formació Professional de la Comunitat Valenciana, com una porta oberta al món del treball i l'empresa, i amb això siguen capaços de triar lliurement l'opció més adequada als seus interessos i aptituds. També es pretén donar a conéixer als empresaris les competències i les qualificacions i els últims canvis de la Formació Professional.
Per això, i fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta de la directora general d'Avaluació, Innovació i Qualitat Educativa i de la Formació Professional de data 16 de juny de 2009, i de conformitat amb esta.
ORDENE
Article 1. Convocatòria
1. Convocar un concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats a la Comunitat Valenciana, per a finançar parcialment o totalment la realització d'activitats de caràcter divulgatiu: trobades, seminaris, jornades i altres activitats de naturalesa semblant, sobre la Formació Professional que tinguen o hagen tingut lloc a la Comunitat Valenciana al llarg de tot l'any 2009.
2. Aprovar les bases per les quals es regirà la convocatòria, que s'inclouen en l'annex I a la present orde, així com el model de sol·licitud que consta en l'annex II.
Article 2. Finançament
1. La quantitat global màxima destinada a l'assignació per gastos extraordinaris de funcionament als centres docents públics dependents de la Conselleria Educació serà de 70.000 euros (50% Fons Social Europeu, 50% fons propis Generalitat), amb càrrec al crèdit existent en el capítol II del programa 421.50, secció 09, servici 03, centre gestor 03 del pressupost de la Generalitat per a l'any 2009.
2. La quantitat global màxima destinada a les subvencions a centres docents concertats serà de 35.000 euros (50% Fons Social Europeu, 50% fons propis Generalitat), amb càrrec al crèdit existent en el capítol IV, línia pressupostària T6973000, del programa 421.50, secció 09, servici 02 i centre gestor 03 del pressupost de la Generalitat per a l'any 2009.
3. Les subvencions estan cofinançades pel Fons Social Europeu: 50% fons finalistes, 50% fons propis Generalitat. Les subvencions finançades amb càrrec al fons de la Unió Europea es regiran per les normes comunitàries i pel que establix la Llei 38/2003, de 17 de novembre, General de Subvencions; així com, en concret, als articles 45 i 46 de la dita llei. La percepció de les ajudes econòmiques per part dels beneficiaris estarà condicionada al compliment de les obligacions que establix l'article 14 de la dita llei i a l'obligació de col·laboració en l'exercici de les funcions de control.
Així mateix, als centres docents concertats els serà aplicable, la regulació que conté el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text refós de la Llei d'Hisenda Pública de la Generalitat Valenciana (TRLHP), en allò que siga aplicable en esta matèria; la Llei 38/2003, de 17 de novembre, General de Subvencions, i el Reglament General de Subvencions, aprovat pel Reial Decret 887/2006, de 21 de juliol.
DISPOSICIONS FINALS
Primera
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels Projectes de la Generalitat, dirigits a establir, concedir i modificar ajudes públiques, la present convocatòria no necessita la notificació a la Comissió Europea per no reunir tots els requisits de l'apartat 1 de l'article 87 del tractat CE. Als seus destinataris, centres docents públics i privats concertats, no els reporta avantatge econòmic, sinó que es pretén compensar, en part, els gastos ocasionats per la realització dels projectes, i, per tant, no hi ha falsejament de la competència al no afectar intercanvis comercials.
Segona
Es delega en la directora general d'Avaluació, Innovació i Qualitat Educativa i de la Formació Professional, la facultat per a concedir les ajudes i subvencions i se l'autoritza perquè dicte les resolucions necessàries per a l'execució de la present orde.
Tercera
L'orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu pels titulars dels centres privats concertats, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Comunitat Valenciana.
València, 16 de juny de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
U. Objectiu de la convocatòria
L'objectiu d'esta convocatòria és promoure les ensenyances de Formació Professional, millorar la seua imatge entre els pares i els sectors economicosocials, i difondre els avantatges d'esta opció educativa com a via d'accés al món del treball i l'empresa.
Dos. Objecte de les ajudes
Les ajudes es destinaran a sufragar totalment o parcialment els gastos derivats de l'organització d'activitats de caràcter divulgatiu: trobades, seminaris i jornades sobre Formació Professional per a facilitar la difusió i posada en valor de l'oferta formativa de Formació Professional, per mitjà d'experiències innovadores d'orientació, informació a pares, alumnes, empresaris de l'entorn, seminaris de debat entorn de la Formació Professional, jornades de portes obertes, fullets de difusió, i qualsevol altra que complisca amb els objectius plantejats.
Tres. Beneficiaris
Podran sol·licitar estes ajudes els centres públics de titularitat de la Generalitat i privats concertats, d'ensenyances no universitàries, ubicats a la Comunitat Valenciana que impartisquen o no ensenyances de Formació Professional.
A més, els centres privats concertats hauran de complir tots aquells requisits que establix l'article 13 de la llei 38/2003, de 17 de novembre, General de Subvencions.
Cada centre docent només podrà presentar un projecte.
Quatre. Sol·licituds: termini i formalització d'estes
1. El termini de presentació de sol·licituds serà d'1 mes a comptar a partir de l'endemà al de la publicació de la present convocatòria en el Diari Oficial de la Comunitat Valenciana.
2. El director o titular del centre que opte a la convocatòria haurà de presentar la documentació següent:
a) Sol·licitud segons model oficial que figura com a annex II.
b) Projecte en què s'inclourà el programa de l'esdeveniment especificant el personal responsable de l'organització de l'activitat presentada, activitats previstes susceptibles d'assignació per gastos extraordinaris de funcionament o subvenció, data i lloc de realització, intervinents previstos i qualsevol altra informació que es considere rellevant, així com el pressupost per a realitzar-lo.
c) En el cas dels centres docents concertats, a més, hauran de presentar la documentació següent:
C.1) Certificat de la Seguretat Social d'estar al corrent de les obligacions corresponents
C.2) Certificat de l'Agència Tributària d'estar al corrent de les obligacions tributàries davant de la dita administració.
C.3) Certificat de la Conselleria d'Economia, Hisenda i Ocupació d'estar al corrent de les obligacions tributàries davant de la dita administració.
C.4) Declaració responsable de no estar incurs en cap de les prohibicions establides en l'article 13, apartats 2 i 3, de la Llei General de Subvencions, recollida com a annex IV en la present orde. La dita justificació podrà realitzar-se per qualsevol dels procediments indicats en l'apartat 7 del mencionat article 13. L'esmentat annex també substituïx la presentació dels certificats en els casos previstos en l'article 24 del Reglament General de Subvencions.
C.5) Imprés normalitzat d'alta a tercers a l'efecte del que disposa l'Orde de 15 de febrer de 2005, de la Conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat, que es recull com a annex III a la present orde.
3. La documentació mencionada es presentarà en la Conselleria d'Educació o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; dirigida a la Direcció General d'Avaluació, Innovació i Qualitat Educativa i de la Formació Professional; Servici de Formació Professional; Secció d'Iniciació Professional; Av. Campanar, 32 (46291) València.
4. Es considerarà com a data vàlida de presentació de la instància, la que figure en el registre d'entrada de la Conselleria d'Educació o de qualsevol dels mitjans establits en l'apartat 3 d'esta base quatre.
5. Si la sol·licitud no reunix els requisits exigits es requerirà a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fa, es considerarà que desistix de la seua petició, amb la resolució prèvia en què es declare esta circumstància, amb indicació dels fets produïts i les normes aplicables.
Cinc. Selecció dels projectes
L'òrgan competent per a la instrucció del procediment serà la direcció de l'Àrea de Formació Professional de la Conselleria d'Educació.
Es constituirà una comissió de selecció que estudiarà els projectes, elaborarà les llistes provisionals de les dotacions econòmiques a concedir, resoldrà les eventuals reclamacions i realitzarà una proposta que la direcció de l'Àrea de Formació Professional elevarà la directora general d'Avaluació, Innovació i Qualitat Educativa i de la Formació Professional per a la resolució de la present convocatòria.
La comissió de selecció estarà integrada per:
President:
- El cap de l'Àrea de Formació Professional o persona en qui delegue, que tindrà vot de qualitat en cas d'empat.
Vocals:
- La cap de la Secció d'Iniciació Professional.
- Un representant de la Inspecció Educativa, nomenat per la Subsecretaria de la Conselleria d'Educació.
- Un representant d'un centre docent no universitari, nomenat per la directora general d'Avaluació, Innovació i Qualitat Educativa i de la Formació Professional
- Un tècnic de la Secció d'Iniciació Professional, que exercirà com a secretari, amb veu però sense vot.
Sis. Criteris de selecció
En la valoració dels projectes caldrà ajustar-se al que establix l'article 17.3.e) de la Llei General de Subvencions, i seran criteris preferents:
a) Que es promoguen Jornades de Portes Obertes (fins a 2 punts)
b) Que es prioritze la informació sobre Cicles Formatius de Formació Professional si el centre no té FP (fins a 2 punts)
c) Que el projecte afavorisca la millora de la imatge de l'FP (fins a 2 punts).
d) Que existisca adequació dels recursos financers previstos als objectius que es proposen (fins a 2 punts)
e) Que es compte amb la implicació d'antics alumnes que han aconseguit èxit professional en els seminaris per a difondre l'FP cursada (fins a 2 punts)
f) Impacte previsible de les activitats proposades (fins a 2 punts)
En tot cas, el projecte haurà d'aconseguir una qualificació mínima de 6 punts per a tindre dret a ajudes.
Una vegada realitzat l'estudi de les sol·licituds, la Comissió de Selecció repartirà la quantia de les ajudes en forma de trams. S'establiran 3 trams:

Set. Resolució de la convocatòria
1. Resolució provisional
S'elaboraran dos llistes independents de projectes seleccionats i les seues corresponents dotacions econòmiques: una per a centres públics i una altra per a centres privats concertats. La resolució provisional de projectes seleccionats i la dotació econòmica proposta es comunicarà a tots els centres que van presentar projecte. Es disposarà d'un termini de 10 dies hàbils a comptar des de l'endemà a la comunicació per a presentar reclamacions davant de la Comissió de Selecció, la qual resoldrà les reclamacions i elevarà una proposta a la direcció de l'Àrea de Formació Professional de la Conselleria d'Educació.
2. Resolució definitiva
Vista la proposta de la Comissió de Selecció, la direcció de l'Àrea de Formació Professional de la Conselleria d'Educació formularà proposta de resolució a la directora general d'Avaluació, Innovació i Qualitat Educativa i de la Formació Professional, que per delegació del conseller, dictarà una resolució, que serà publicada en el Diari Oficial de la Comunitat Valenciana.
El termini per a resoldre i publicar la convocatòria serà de sis mesos a computar des que produïsca efectes la present orde. En cas que no es resolga la convocatòria en el termini establit, les peticions es consideraran desestimades.
L'efectivitat de la resolució, adjudicant els gastos extraordinaris de funcionament i les subvencions, quedarà condicionada a la seua expressa acceptació per part de la direcció dels centres públics o titulars de centres privats.
Huit. Quantia i percepció de les assignacions per a gastos extraordinaris de funcionament i subvencions
1. Les assignacions i subvencions s'atorgaran en funció dels criteris establits en la base sexta i podran referir-se a la totalitat o part dels gastos pressupostats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el cost total de l'activitat subvencionada, segons el que disposa l'article 19.3 de la Llei General de Subvencions. Així mateix, d'acord amb el que establix l'article 30.4 de la Llei General de Subvencions, s'haurà d'acreditar l'import, la procedència i l'aplicació dels dits fons addicionals.
2. S'establix com a quanties màximes d'assignació o subvenció per projecte, la quantitat de 3.000 euros.
3. Els centres públics dependents de la Conselleria d'Educació, rebran l'assignació en concepte de gasto extraordinari de funcionament, havent de justificar-lo segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV de 9 de juny).
4. Els centres privats concertats percebran la subvenció després de la presentació dels justificants de gasto o qualsevol altre document amb validesa jurídica que permeta acreditar el compliment de l'objecte de la subvenció. S'estarà, en tot cas, al que establix respecte d'això en l'article 30 de la Llei General de Subvencions.
5. S'establix com a data límit per a la presentació de les dites justificacions el 13 de novembre de 2009. Així mateix, en la justificació objecte de la subvenció o gastos extraordinaris de funcionament, caldrà ajustar-se al que disposa l'article 30.2 i 30.8 de la Llei General de Subvencions.
Si dels justificants de gastos presentats resulta un import inferior a l'ajuda concedida, se'n procedirà a la reducció automàtica en la quantia necessària perquè l'ajuda no excedisca el gasto justificat, i es distribuirà el dit import resultant a parts iguals entre els restants beneficiaris, sempre que les quanties adjudicades no excedisquen el gasto pressupostat i efectivament justificat per cada beneficiari en funció de la documentació que figure en l'expedient.
6. El pagament de les assignacions i subvencions als centres públics i privats concertats, respectivament, es realitzarà íntegrament després de l'adjudicació definitiva i una vegada els beneficiaris hagen justificat l'activitat finançada i el seu corresponent gasto per mitjà de la documentació acreditativa.
Nou. Obligacions dels beneficiaris
L'acceptació de l'assignació o subvenció obliga als centres docents a:
1) Executar el projecte en els termes del projecte presentat a la convocatòria.
2) Remetre a l'Àrea de Formació Professional, de la Direcció General d'Avaluació, Innovació i Qualitat Educativa i de la Formació Professional, una memòria del projecte, en finalitzar la seua execució.
3) Els centres públics dependents de la Conselleria d'Educació hauran d'adjuntar a la memòria una certificació del Consell Escolar que acredite que el total de l'ajuda concedida es va emprar en la realització del projecte.
4) Seran obligacions dels centres privats concertats, com a perceptors de subvenció, a més del ja establit en anteriors bases:
a) El reintegrament dels fons percebuts i l'exigència dels interessos de demora des del moment del pagament de les ajudes, en els supòsits establits en la Llei General de Subvencions, article 37, sobre les causes del reintegrament de les ajudes i subvencions, i article 36, sobre la invalidesa de la resolució de la concessió.
b) Necessitat de comunicar l'obtenció de qualsevol altre recurs que finance l'activitat subvencionada, tan prompte com es conega i, en tot cas, amb anterioritat a la justificació de l'aplicació donada als fons percebuts (article 14.1.D, de la Llei General de Subvencions).
c) Declaració de les activitats realitzades (memòria del projecte), que han sigut finançades amb la subvenció i el seu cost, amb desglossament de cada un dels gastos.
Els gastos s'acreditaran per mitjà de factures i la resta de documents de valor probatori equivalent amb validesa en el tràfic jurídic administratiu.
Si l'activitat ha sigut finançada a més d'amb la subvenció, amb fons propis o altres subvencions o recursos, haurà d'acreditar-se l'import, la procedència i l'aplicació d'estos fons al projecte subvencionat (art. 30.4 de la Llei General de Subvencions).
Deu. Seguiment
La Inspecció Educativa, i, si és el cas, el Servici de Formació Professional, de la Direcció General d'Avaluació, Innovació i Qualitat Educativa i de la Formació Professional, durà a terme el seguiment, l'orientació i l'avaluació del desenrotllament dels projectes.